  Майя Бывальцева Вошъяськон гастрольёс улсын Ижкаре нырысьсэ вуылӥз Коми Элькунысь крезьгуръя но драмая йоскалык театр. 13-тӥ но 14-тӥ оштолэзе Удмуртиысь йӧскалык театрлэн сцена вылаз крезьгуро комедия, драма но нылпиослы спектакль возьматӥзы. «Жизнь с привилегиями «навечно» драмаез адӟыны учкисьёс быдэс зал люкаськизы. Спектакль зэмос семьялэн улонэз вылын пуктэмын. Одесса улосвылын улӥсь Кноблихъёслэн семьязылы Быдӟым Атыкай ож трос куректон ваиз. Выжызыя немецъёсты нырысь ик Германие поттӥзы, но Польшаын дыръязы соосты совето войскоос мозмытӥзы. Озьы ке но, доразы вуыны ӧз кылды — поезд Комие вуттӥз. Дышымтэ кезьытъёс, секыт ужан, ялан кӧтсюман пыр потоно луизы вордскем палъёсысьтызы кужмысь нуэм адямиос. Ваньмыз со сярысь аслаз книгаяз гожтӥз Кноблихъёслэн выжыысьтызы Николай Волохов. Гожъясь — со Кноблих, со милям лулчеберетъя министрлэн воштӥсез луыса ужаз, собере ог кык ар ми дорын кивалтӥсь вал. Пенсие потыса, аслаз семьяез сярысь гожтӥз. <…> Егит артистъёслы секыт вал, дыр, со вакытъёсты возьматыны, со пыр потыны кулэ, дыр. Соос уг тодо, мар со карточкаос, мае ке мукетсэ. Но режиссёрлэн тыршеменыз соос оскымон шудӥзы Татьяна Себекина, Коми театрлэн кивалтӥсезСпектаклез пуктыны юрттӥз Комиысь немецъёслэн йӧскалык лулчеберетъя автономизы. Театрлэн труппаез ссыльнойёслэн улонзы сярысь ужкагазъёсты эскериз, артистъёс но режиссёр Комие этапен келям адямиос сярысь трос тодӥсь муртъёсын пумиськылӥзы. «Милям элькунын тросэзлэн вань ӵыжы-выжыоссы, кудъёсыз ссылкае келямын вал», — вераз Татьяна Себекина. Драмаез пуктӥз Россиысь искусство удысысь дано ужась, Коми Элькунысь калык артистка Светлана Горчакова. Вераны кулэ, та нырысетӥез ӟуч кылын ужзы. Татьяна Себекиналэн кылъёсызъя, театрлэн репертуараз ваньмыз сямен спектакльёс коми кылын мыно. Пусъёмы, 18–19 куартолэзе Удмуртиысь йӧскалык театр Коми Элькунэ мыноз. Сыктывкарын улӥсьёс «Эрико яратон» комедиез, «Капитанская дочка» дрмааез но «Царевна-Лягушка» нылпи выжыкылэз учкыны быгатозы. Ватсалом, Комиысь театр вошъяськон гастрольёсы нырысьсэ пыриськиз, нош Удмуртиысь театр кылем арын Пермь шаерысь Коми-Пермяк округысь но Марий Элысь театръёсын вошъяськиз ни. Йӧскалык театръёслэн вошъяськон гастрольёссы Россиысь лулчеберетъя министерстволэн но Гастроль ужлы юрттонъя федерал центрлэн юрттэмзы улсын «Бадӟым гастрольёс» федерал программа улсын радъясько. Тегъёс: Лулчеберет Ижкар Театр Удмуртия  